CELEX: 32015D1908
Language: el
Date: 2015-10-22 00:00:00
Title: Απόφαση (ΚΕΠΠΑ) 2015/1908 του Συμβουλίου, της 22ας Οκτωβρίου 2015, για την υποστήριξη της δημιουργίας παγκόσμιου μηχανισμού αναφοράς για παράνομα φορητά όπλα και ελαφρύ οπλισμό και για άλλα παράνομα συμβατικά όπλα και πυρομαχικά προκειμένου να μειωθεί ο σχετικός κίνδυνος λαθρεμπορίου («iTrace II»)

23.10.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 278/15
            
         ΑΠΌΦΑΣΗ (ΚΕΠΠΑ) 2015/1908 ΤΟΥ ΣΥΜΒΟΥΛΊΟΥ
   της 22ας Οκτωβρίου 2015
   για την υποστήριξη της δημιουργίας παγκόσμιου μηχανισμού αναφοράς για παράνομα φορητά όπλα και ελαφρύ οπλισμό και για άλλα παράνομα συμβατικά όπλα και πυρομαχικά προκειμένου να μειωθεί ο σχετικός κίνδυνος λαθρεμπορίου («iTrace II»)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 26 παράγραφος 2 και το άρθρο 31 παράγραφος 1,
   Έχοντας υπόψη την πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:
   
               (1)
            
            
               Στις 13 Δεκεμβρίου 2003 το Ευρωπαϊκό Συμβούλιο ενέκρινε Ευρωπαϊκή Στρατηγική Ασφάλειας στην οποία επισημαίνονται πέντε βασικές προκλήσεις τις οποίες πρέπει να αντιμετωπίσει η Ένωση: τρομοκρατία, διάδοση των όπλων μαζικής καταστροφής, περιφερειακές συγκρούσεις, αποσάθρωση του κράτους και οργανωμένο έγκλημα. Οι συνέπειες της παράνομης κατασκευής, μεταφοράς και κυκλοφορίας συμβατικών όπλων, περιλαμβανομένων φορητών όπλων και ελαφρού οπλισμού («SALW»), της υπερβολικής τους σώρευσης και της ανεξέλεγκτης εξάπλωσής τους είναι καίριες για τέσσερις από τις πέντε αυτές προκλήσεις. Τα όπλα αυτά δημιουργούν αυξημένη ανασφάλεια στην υποσαχάρια Αφρική, τη Μέση Ανατολή και πολλές άλλες περιοχές του κόσμου, οδηγούν σε όξυνση των συγκρούσεων και υπονομεύουν τις προσπάθειες εδραίωσης της ειρήνης μετά από περίοδο συγκρούσεων δημιουργώντας επομένως σοβαρή απειλή για την ειρήνη και την ασφάλεια.
            
         
               (2)
            
            
               Στις 15 και 16 Δεκεμβρίου 2005, το Συμβούλιο ενέκρινε τη Στρατηγική της ΕΕ για την καταπολέμηση της παράνομης σώρευσης και διακίνησης φορητών όπλων, ελαφρού οπλισμού («Στρατηγική ΕΕ SALW») και των πυρομαχικών τους, η οποία παρέχει τις κατευθυντήριες γραμμές για τη δράση της ΕΕ στον τομέα των SALW. Η Στρατηγική ΕΕ SALW υπογραμμίζει ότι τα SALW συμβάλλουν στην επιδείνωση της τρομοκρατίας και του οργανωμένου εγκλήματος και αποτελούν μείζοντα παράγοντα στην ανάφλεξη και εξάπλωση των συρράξεων καθώς και στην κατάρρευση των κρατικών δομών.
            
         
               (3)
            
            
               Η Στρατηγική της ΕΕ για τα SALW επισημαίνει επίσης ότι η Ένωση θα πρέπει να ενισχύσει και να στηρίξει το μηχανισμό παρακολούθησης κυρώσεων και τον αυστηρότερο έλεγχο των εξαγωγών καθώς και την προαγωγή της Κοινής Θέσης 2008/944/ΚΕΠΠΑ του Συμβουλίου (1) προωθώντας, μεταξύ άλλων, μέτρα για τη βελτίωση της διαφάνειας.
            
         
               (4)
            
            
               Με την έγκριση, στις 20 Ιουλίου 2001, του Προγράμματος Δράσης των Ηνωμένων Εθνών για την πρόληψη, την καταπολέμηση και την εξάλειψη του λαθρεμπορίου φορητών όπλων και ελαφρού οπλισμού («SALW») σε όλες του τις πτυχές («Πρόγραμμα Δράσης των ΗΕ»), όλα τα κράτη μέλη των ΗΕ δεσμεύθηκαν να αποτρέπουν την παράνομη διακίνηση των SALW, ή την εκτροπή τους προς μη εξουσιοδοτημένους αποδέκτες και, ειδικότερα, να συνεκτιμούν τον κίνδυνο εκτροπής των SALW στο παράνομο εμπόριο όταν εξετάζουν αιτήσεις για την έκδοση αδειών εξαγωγής.
            
         
               (5)
            
            
               Στις 8 Δεκεμβρίου 2005 η Γενική Συνέλευση των ΗΕ εξέδωσε Διεθνή Πράξη που επιτρέπει στα κράτη να εντοπίζουν και να επισημαίνουν, κατά τρόπο έγκαιρο και αξιόπιστο, τα SALW.
            
         
               (6)
            
            
               Κατά τη δεύτερη διάσκεψη επανεξέτασης του Προγράμματος Δράσης των ΗΕ το 2012, όλα τα κράτη μέλη των ΗΕ επαναβεβαίωσαν τη δέσμευσή τους να αποτρέπουν την παράνομη διακίνηση SALW, καθώς και την εκτροπή τους προς μη εξουσιοδοτημένους αποδέκτες, και τις δεσμεύσεις τους οι οποίες περιλαμβάνονται στο Πρόγραμμα Δράσης των ΗΕ όσον αφορά την εξέταση των αιτήσεων για την έκδοση αδειών εξαγωγής.
            
         
               (7)
            
            
               Στις 2 Απριλίου 2013 η Γενική Συνέλευση των ΗΕ ενέκρινε το κείμενο της Συνθήκης για το Εμπόριο Όπλων («ΣΕΟ»). Σκοπός της ΣΕΟ είναι να θεσπίσει τα υψηλότερα δυνατά κοινά διεθνή πρότυπα για τη ρύθμιση ή τη βελτίωση της ρύθμισης του διεθνούς εμπορίου συμβατικών όπλων, την πρόληψη και εξάλειψη του λαθρεμπορίου συμβατικών όπλων καθώς και την πρόληψη της εκτροπής τους. Η Ένωση θα πρέπει να στηρίξει όλα τα κράτη μέλη των ΗΕ στην αποτελεσματική διεξαγωγή ελέγχων της μεταφοράς όπλων προκειμένου να διασφαλιστεί ότι η Συνθήκη αυτή θα εφαρμόζεται κατά τον πλέον αποτελεσματικό τρόπο, ιδίως όσον αφορά το άρθρο 11 αυτής.
            
         
               (8)
            
            
               Η ΕΕ υποστήριξη στο παρελθόν την εταιρεία Conflict Armament Research Ltd. (CAR) με την απόφαση 2013/698/ΚΕΠΠΑ του Συμβουλίου (2).
            
         
               (9)
            
            
               Η Ένωση επιθυμεί να χρηματοδοτήσει τη δεύτερη φάση της δημιουργίας παγκόσμιου μηχανισμού αναφοράς για παράνομα SALW και άλλα παράνομα συμβατικά όπλα και πυρομαχικά προκειμένου να μειωθεί ο σχετικός κίνδυνος λαθρεμπορίου με σκοπό τη συνέχιση της συμβολής στην επίτευξη των προαναφερόμενων στόχων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Με σκοπό την υλοποίηση της στρατηγικής της ΕΕ για τα φορητά όπλα και τον ελαφρύ οπλισμό (SALW) και την προαγωγή της ειρήνης και της ασφάλειας, οι δραστηριότητες του έργου που θα υποστηριχθούν από την Ένωση θα επιδιώκουν τους ακόλουθους συγκεκριμένους στόχους:
   
               —
            
            
               συνεχή συντήρηση και περαιτέρω ενίσχυση ενός προσιτού και εύχρηστου παγκόσμιου συστήματος διαχείρισης πληροφοριών όσον αφορά εκτραπέντα ή παρανόμως διακινούμενα SALW και άλλα εκτραπέντα ή παρανόμως διακινούμενα συμβατικά όπλα και πυρομαχικά («iTrace») προκειμένου να παρέχονται σε φορείς χάραξης πολιτικής, σε ειδικούς στον έλεγχο συμβατικών όπλων, και σε αρμόδιους για τον έλεγχο των εξαγωγών συμβατικών όπλων, κατάλληλες πληροφορίες για να αναπτύσσουν αποτελεσματικές, τεκμηριωμένες στρατηγικές και σχέδια για την καταπολέμηση της παράνομης εξάπλωσης των SALW και άλλων συμβατικών όπλων και πυρομαχικών,
            
         
               —
            
            
               διεξαγωγή επιτόπιας έρευνας όσον αφορά την κυκλοφορία των SALW και άλλων συμβατικών όπλων και πυρομαχικών σε περιοχές συγκρούσεων, εισαγωγή όλων των συλλεγόμενων στοιχείων στο σύστημα διαχείρισης πληροφοριών, αποστολή επίσημων αιτημάτων ανίχνευσης προς κυβερνήσεις οσάκις απαιτείται και δημόσια ανάρτηση, εφ' όσον έχουν εξακριβωθεί (με επίσημη ανίχνευση), πληροφοριών στο σύστημα iTrace,
            
         
               —
            
            
               συγκέντρωση της σχετικής με τη χάραξη πολιτικής τεκμηρίωσης που υπάρχει αναφορικά με τις μεταφορές SALW και άλλων συμβατικών όπλων και πυρομαχικών στο παγκόσμιο σύστημα διαχείρισης πληροφοριών, συμπεριλαμβανομένων: εθνικών εκθέσεων για τις εξαγωγές όπλων, εκθέσεων ανά χώρα στο Μητρώο Συμβατικών Όπλων των ΗΕ και το Πρόγραμμα Δράσης των ΗΕ για το λαθρεμπόριο των SALW, των κειμένων εθνικών, περιφερειακών και διεθνών πράξεων, και εξακριβωμένων εκθέσεων σχετικά με SALW και άλλες παράνομες μεταφορές συμβατικών όπλων και πυρομαχικών που έχουν εκπονηθεί από ομάδες των ΗΕ για την παρακολούθηση κυρώσεων, οργανώσεις της κοινωνίας των πολιτών και τα διεθνή μέσα ενημέρωσης,
            
         
               —
            
            
               αύξηση της ευαισθητοποίησης μέσω της προβολής των πορισμάτων του έργου, προώθηση του σκοπού και των διαθέσιμων λειτουργιών του iTrace στους διεθνείς και εθνικούς φορείς χάραξης πολιτικής, τους ειδικούς στον έλεγχο συμβατικών όπλων και στις αρχές έκδοσης αδειών για την εξαγωγή όπλων, και ενίσχυση της διεθνούς ικανότητας για την παρακολούθηση της παράνομης εξάπλωσης των SALW και άλλων συμβατικών όπλων και πυρομαχικών καθώς και για τη συνεπικούρηση των φορέων χάραξης πολιτικής στον προσδιορισμό τομέων στους οποίους απαιτείται κατά προτεραιότητα η παροχή διεθνούς βοήθειας και συνεργασίας για τη μείωση του κινδύνου εκτροπής των SALW και άλλων συμβατικών όπλων και πυρομαχικών. Οι πρωτοβουλίες προβολής θα σχεδιαστούν επίσης με σκοπό το συντονισμό της ανταλλαγής πληροφοριών και την οικοδόμηση σταθερών σχέσεων συνεργασίας με άτομα και οργανώσεις ικανά να παράγουν πληροφορίες που μπορούν να εισαχθούν στο σύστημα iTrace,
            
         
               —
            
            
               σύνταξη εκθέσεων για βασικά ζητήματα πολιτικής, με βάση τα δεδομένα που έχουν προέλθει από επιτόπιες έρευνες και έχουν παρουσιαστεί στο σύστημα iTrace, σχετικά με συγκεκριμένους τομείς που πρέπει να αντιμετωπιστούν σε διεθνές επίπεδο, συμπεριλαμβανομένων σημαντικών τάσεων στη διακίνηση SALW και άλλων συμβατικών όπλων και πυρομαχικών και της περιφερειακής κατανομής των διακινούμενων όπλων και πυρομαχικών.
            
         Η Ένωση θα χρηματοδοτήσει αυτό το έργο, το οποίο περιγράφεται λεπτομερώς στο παράρτημα της παρούσας απόφασης.
   Άρθρο 2
   1.   Ο Ύπατος Εκπρόσωπος της Ένωσης για θέματα εξωτερικής πολιτικής και πολιτικής ασφαλείας («ΥΕ») έχει την ευθύνη της εφαρμογής της παρούσας απόφασης.
   2.   Η τεχνική υλοποίηση του προβλεπόμενου στο άρθρο 1 έργου ανατίθεται στην εταιρεία Conflict Armament Research Ltd («CAR»).
   3.   Η CAR εκτελεί τα καθήκοντά της υπό την ευθύνη του ΥΕ. Για τον σκοπό αυτό, ο ΥΕ συνομολογεί τις απαραίτητες ρυθμίσεις με την CAR.
   Άρθρο 3
   1.   Το ποσό δημοσιονομικής αναφοράς για την υλοποίηση του προβλεπόμενου στο άρθρο 1 έργου ανέρχεται σε 2 530 684 EUR. Ο συνολικός προϋπολογισμός του όλου έργου εκτιμάται σε 3 020 000 EUR, τα οποία θα παρασχεθούν μέσω συγχρηματοδότησης από την CAR και το γερμανικό υπουργείο εξωτερικών.
   2.   Η διαχείριση των δαπανών που χρηματοδοτούνται από το οριζόμενο στην παράγραφο 1 ποσό γίνεται σύμφωνα με τις διαδικασίες και τους κανόνες που ισχύουν για τον γενικό προϋπολογισμό της Ένωσης.
   3.   Η Επιτροπή επιβλέπει την ορθή διαχείριση χρηματικού ποσού αναφοράς που αναφέρεται στην παράγραφο 1. Για τον σκοπό αυτό, η Επιτροπή συνάπτει την απαραίτητη συμφωνία με την CAR. Η συμφωνία ορίζει ότι η CAR πρέπει να εξασφαλίζει προβολή της συνεισφοράς της Ένωσης, αντίστοιχη με το ύψος της.
   4.   Η Επιτροπή επιδιώκει τη σύναψη της προβλεπόμενης στην παράγραφο 3 συμφωνίας το ταχύτερο δυνατό μετά την έναρξη ισχύος της παρούσας απόφασης. Ενημερώνει το Συμβούλιο για τυχόν δυσκολίες στη διαδικασία αυτή και για την ημερομηνία σύναψης της συμφωνίας.
   Άρθρο 4
   1.   Ο ΥΕ υποβάλλει έκθεση στο Συμβούλιο σχετικά με την εφαρμογή της παρούσας απόφασης βάσει τακτικών τριμηνιαίων περιγραφικών εκθέσεων της CAR. Οι εκθέσεις αυτές θα χρησιμεύσουν ως βάση για την αξιολόγηση του Συμβουλίου. Για να επικουρήσει το Συμβούλιο στην αξιολόγηση αποτελεσμάτων της παρούσας απόφασης του Συμβουλίου, ένας εξωτερικός φορέας προβαίνει σε αξιολόγηση του έργου.
   2.   Η Επιτροπή υποβάλλει έκθεση επί των δημοσιονομικών πτυχών του προβλεπόμενου στο άρθρο 1 έργου.
   Άρθρο 5
   1.   Η παρούσα απόφαση αρχίζει να ισχύει από την ημερομηνία της έκδοσής της.
   2.   Η παρούσα απόφαση λήγει 24 μήνες μετά την ημερομηνία σύναψης της προβλεπόμενης στο άρθρο 3 παράγραφος 3 συμφωνίας. Ωστόσο, λήγει έξι μήνες μετά την ημερομηνία έναρξης ισχύος της αν δεν έχει συναφθεί εν τω μεταξύ συμφωνία.
   
      Λουξεμβούργο, 22 Οκτωβρίου 2015.
      
         
            Για το Συμβούλιο
         
         
            Ο Πρόεδρος
         
         F. ETGEN
      
   
   
      (1)  Κοινή θέση 2008/944/ΚΕΠΠΑ του Συμβουλίου, της 8ης Δεκεμβρίου 2008, για τον καθορισμό κοινών κανόνων που διέπουν τον έλεγχο των εξαγωγών στρατιωτικής τεχνολογίας και εξοπλισμού(ΕΕ L 335 της 13.12.2008, σ. 99).
   
      (2)  Απόφαση 2013/698/ΚΕΠΠΑ του Συμβουλίου, της 25ης Νοεμβρίου 2013, για την υποστήριξη της δημιουργίας παγκόσμιου μηχανισμού αναφοράς για παράνομα φορητά όπλα και ελαφρύ οπλισμό, και για άλλα παράνομα συμβατικά όπλα και πυρομαχικά προκειμένου να μειωθεί ο σχετικός κίνδυνος λαθρεμπορίου (ΕΕ L 320 της 30.11.2013, σ. 34).
   
      ΠΑΡΑΡΤΗΜΑ
      
         Παγκόσμιος μηχανισμός αναφοράς iTrace για τα SALW και άλλα συμβατικά όπλα και πυρομαχικά
      
      1.   Ιστορικό και σκεπτικό για τη στήριξη της Κοινής Εξωτερικής Πολιτικής και Πολιτικής Ασφαλείας (ΚΕΠΠΑ)
      
      1.1   Η παρούσα απόφαση αποτελεί συνέχεια διαδοχικών αποφάσεων του Συμβουλίου για την καταπολέμηση της αποσταθεροποίησης που οφείλεται στην εκτροπή και διακίνηση SALW και άλλων συμβατικών όπλων, και ειδικότερα της απόφασης 2013/698/ΚΕΠΠΑ του Συμβουλίου (1), με την οποία θεσπίστηκε ο παγκόσμιος μηχανισμός αναφοράς iTrace για παράνομα SALW και για άλλα παράνομα συμβατικά όπλα και πυρομαχικά.
      Η παράνομη εξάπλωση SALW και άλλων συμβατικών όπλων και πυρομαχικών είναι μείζων παράγοντας υπονόμευσης της κρατικής σταθερότητας και όξυνσης των συγκρούσεων, πράγμα που αποτελεί σοβαρή απειλή για την ειρήνη και την ασφάλεια. Η στρατηγική αυτή υπογραμμίζει ότι τα SALW συμβάλλουν στην επιδείνωση της τρομοκρατίας και του οργανωμένου εγκλήματος και αποτελούν μείζονα παράγοντα ανάφλεξης και εξάπλωσης των συρράξεων καθώς και κατάρρευσης των κρατικών δομών.
      Οι δραστηριότητες που διεξάγονται βάσει της απόφασης 2013/698/ΚΕΠΠΑ του Συμβουλίου έχουν αυξήσει σημαντικά από την ικανότητα παρακολούθησης και διάγνωσης της διεθνούς κοινότητας όσον αφορά την καταπολέμηση της διάδοσης παράνομων SALW και άλλων συμβατικών όπλων. Στο πλαίσιο της εν λόγω απόφασης του Συμβουλίου, το iTrace έχει επισήμως καταγράψει πάνω από 200 000 συμβατικά όπλα, πυρομαχικά και συναφές υλικό, συμπεριλαμβανομένων των αυτοσχέδιων εκρηκτικών μηχανισμών (IED). Αυτό υπερβαίνει κατά πολύ όλες τις προγενέστερες προσπάθειες χαρτογράφησης των παράνομων όπλων. Επιτόπιες έρευνες του iTrace διεξήχθησαν στην Κεντροαφρικανική Δημοκρατία, το Τσάντ, την ΛΔ του Κονγκό, την Ακτή Ελεφαντοστού, την Αίγυπτο, το Ιράκ, την Ιορδανία, τον Λίβανο, το Μάλι, τη Μαυριτανία, τη Μιανμάρ, το Νεπάλ, τη Σομαλία, τη Σομαλιλάνδη, το Νότιο Σουδάν, τη Συρία, τα ΗνωμέναΑραβικά Εμιράτα και την Ουγκάντα. Το iTrace προμήθευσε επίσης σημαντική τεχνική στήριξη στις ομάδες κυρώσεων του Συμβουλίου Ασφαλείας των ΗΕ και στις αποστολές ΗΕ (MINUSCA, MINUSMA, MONUSCO, UNMISS, UNOCI και UNSOM), καθώς και σε διάφορες κυβερνήσεις που ζήτησαν ερευνητική στήριξη από το iTrace.
      Καθώς εντάθηκαν το εύρος και η κλίμακα των ερευνών, το iTrace έγινε σταδιακά ζωτικό εργαλείο για α) την παραγωγή πολιτικά εφαρμόσιμων πληροφοριών για παράνομες μεταφορές όπλων σε περιοχές συγκρούσεων και δη σε συγκεκριμένες περιοχές που προκαλούν ανησυχία στα κράτη μέλη της ΕΕ· β) την δυνατότητα κατανόησης της παγκόσμιας παράνομης εμπορίας όπλων σε πραγματικό χρόνο· γ) τον προσδιορισμό των χαρακτηριστικών της εκτροπής προκειμένου να ενισχυθεί η ικανότητα των ενωσιακών αρχών ελέγχου των εξαγωγών να εκτιμούν τους κινδύνους εκτροπής πριν από την εξαγωγή· και δ) τη διευκόλυνση της ανταλλαγής πληροφοριών ανάμεσα σε άλλως πως ατελώς συνδεδεμένα όργανα του ΟΗΕ και διεθνή, περιφερειακά και εθνικά όργανα.
      1.2.   Σκοπός της παρούσας απόφασης είναι επομένως να συνεχιστεί η λειτουργία του πιλοτικού έργου βάσει της απόφασης 2013/698/ΚΕΠΠΑ του Συμβουλίου με περαιτέρω παροχή προς τους φορείς χάραξης πολιτικής, τους ειδικούς στον έλεγχο των όπλων και τους αρμόδιους για τον έλεγχο της εξαγωγής όπλων συστηματικά συλλεγόμενες, χρήσιμες πληροφορίες οι οποίες θα τους επιτρέψουν να διαμορφώσουν αποτελεσματικές, τεκμηριωμένες στρατηγικές για την καταπολέμηση της παράνομης εξάπλωσης των συμβατικών όπλων και των πυρομαχικών τους προκειμένου να βελτιωθεί η ασφάλεια σε διεθνές και σε περιφερειακό επίπεδο. Κατ' αυτόν τον τρόπο θα συνεχίσει να τους βοηθά να συνδυάσουν μια επιτυχημένη στρατηγική αντιμετώπισης με κατάλληλες προληπτικές ενέργειες για την καταπολέμηση της παράνομης προσφοράς και ζήτησης, και να εξασφαλίσουν τον αποτελεσματικό έλεγχο των συμβατικών όπλων σε τρίτες χώρες.
      1.3.   Η παρούσα απόφαση προβλέπει τη διαρκή συντήρηση και περαιτέρω ενίσχυση του ηλεκτρονικού συστήματος δημόσιας πρόσβασης iTrace, το οποίο ανιχνεύει παράνομα SALW και άλλα συμβατικά όπλα και πυρομαχικά — με γραφική παράσταση συγκεκριμένων ειδών όπλων, προμηθευτών, τρόπων μεταφοράς και παράνομων αποδεκτών. Το iTrace, το οποίο επικεντρώνεται σε περιοχές συγκρούσεων, χρησιμεύει ως παγκόσμιος μηχανισμός αναφοράς που δίνει στις εθνικές κυβερνήσεις τη δυνατότητα να ελέγχουν τη διακίνηση SALW και άλλων συμβατικών όπλων και πυρομαχικών και να εντοπίζουν περιπτώσεις εκτροπής.
      2.   Γενικοί στόχοι
      
      Η κατωτέρω δράση θα υποστηρίξει έτι περαιτέρω τη διεθνή κοινότητα στην καταπολέμηση της αποσταθεροποίησης που οφείλεται στην εκτροπή και διακίνηση SALW και άλλων συμβατικών όπλων και πυρομαχικών. Θα συνεχίσει να παρέχει στους φορείς χάραξης πολιτικής, τους ειδικούς στον έλεγχο των όπλων και τους αρμόδιους για τον έλεγχο της εξαγωγής όπλων χρήσιμες πληροφορίες οι οποίες θα τους επιτρέψουν να διαμορφώσουν αποτελεσματικές, τεκμηριωμένες στρατηγικές για την καταπολέμηση της παράνομης εξάπλωσης των SALW και άλλων συμβατικών όπλων και πυρομαχικών προκειμένου να βελτιωθεί η ασφάλεια σε διεθνές και σε περιφερειακό επίπεδο. Ειδικότερα, η δράση θα παρέχει:
      
                  α)
               
               
                  συγκεκριμένες πληροφορίες για τη διακίνηση SALW και άλλων συμβατικών όπλων οι οποίες απαιτούνται για την αποτελεσματικότερη παρακολούθηση της εφαρμογής του Προγράμματος Δράσης των ΗΕ για το λαθρεμπόριο SALW και άλλων·
               
            
                  β)
               
               
                  συγκεκριμένες πληροφορίες με σκοπό την αυστηρότερη εφαρμογή της Διεθνούς Πράξης Επισήμανσης·
               
            
                  γ)
               
               
                  συγκεκριμένες πληροφορίες για τον εντοπισμό των σημαντικότερων οδών και φορέων μέσω των οποίων γίνεται η προμήθεια συμβατικών όπλων και πυρομαχικών σε περιοχές συγκρούσεων ή σε διεθνείς τρομοκρατικές οργανώσεις και για την παροχή αποδείξεων σχετικά με τη συμμετοχή ομάδων και ατόμων σε δραστηριότητες λαθρεμπορίου προς υποστήριξη εθνικών νομικών διαδικασιών·
               
            
                  δ)
               
               
                  ενισχυμένη συνεργασία μεταξύ των οικείων οργάνων και αποστολών των ΗΕ και άλλων διεθνών οργανισμών στον τομέα της επισήμανσης SALW και άλλων συμβατικών όπλων και της απευθείας παροχής πληροφοριών προς υποστήριξη των υπαρχόντων μηχανισμών παρακολούθησης, συμπεριλαμβανομένων των αρχείων της ΙΝΤΕΡΠΟΛ για τα παράνομα όπλα και του συστήματός της για τη διαχείριση του εντοπισμού τους (iARMS), τα οποία συμπληρώνουν το iTrace και με τα οποία θα εξασφαλισθεί ο διαρκής συντονισμός·
               
            
                  ε)
               
               
                  χρήσιμες πληροφορίες για τον προσδιορισμό τομέων όπου απαιτούνται κατά προτεραιότητα διεθνής συνεργασία και συνδρομή με σκοπό την αποτελεσματική καταπολέμηση της εκτροπής και διακίνησης SALW και άλλων συμβατικών όπλων και πυρομαχικών, όπως χρηματοδότηση έργων που αφορούν την ασφάλεια των αποθεμάτων και/ή τη διαχείριση των συνόρων,
               
            
                  στ)
               
               
                  μηχανισμό ο οποίος θα συμβάλει στην παρακολούθηση της εφαρμογής της ΣΕΟ, ειδικότερα όσον αφορά τον εντοπισμό της εκτροπής συμβατικών όπλων τα οποία είναι υπό μεταφορά καθώς και τη συνεπικούρηση κυβερνήσεων στην εκτίμηση του κινδύνου εκτροπής πριν από την εξαγωγή συμβατικών όπλων, συγκεκριμένα του κινδύνου εκτροπής εντός της χώρας αγοράς ή του κινδύνου επανεξαγωγής υπό ανεπιθύμητες συνθήκες.
               
            3.   Μακροπρόθεσμη βιωσιμότητα και αποτελέσματα του έργου
      
      Η δράση θα ενισχύσει ένα σταθερό πλαίσιο για τη συνεχή παρακολούθηση της παράνομης εξάπλωσης SALW και άλλων συμβατικών όπλων και πυρομαχικών. Αναμένεται ότι θα αυξήσει ουσιωδώς τις υπάρχουσες πληροφορίες σχετικά με τα όπλα και θα ενισχύσει σημαντικά τη στοχευμένη ανάπτυξη αποτελεσματικών πολιτικών για τον έλεγχο των συμβατικών όπλων και για τον έλεγχο της εξαγωγής όπλων. Συγκεκριμένα, το έργο:
      
                  α)
               
               
                  θα αναπτύξει περισσότερο ένα σύστημα διαχείρισης πληροφοριών που θα εξασφαλίσει τη μακροπρόθεσμη συλλογή και ανάλυση δεδομένων για παράνομα συμβατικά όπλα,
               
            
                  β)
               
               
                  θα εφοδιάσει τους φορείς χάραξης πολιτικής και τους ειδικούς στον τομέα του ελέγχου συμβατικών όπλων με ένα εργαλείο που θα τους διευκολύνει στη διαμόρφωση αποτελεσματικότερων στρατηγικών και στον προσδιορισμό τομέων στους οποίους απαιτείται κατά προτεραιότητα η παροχή συνδρομής και συνεργασίας (για παράδειγμα με τον προσδιορισμό υποπεριφερειακών ή περιφερειακών μηχανισμών συνεργασίας, συντονισμού και ανταλλαγής πληροφοριών που πρέπει να δημιουργηθούν ή να ενισχυθούν, με τον εντοπισμό μη ασφαλισμένων εθνικών αποθεμάτων, ανεπαρκούς διαχείρισης καταλόγων, παράνομων οδών μεταφοράς, ασθενών συνοριακών ελέγχων και ανεπαρκών ικανοτήτων επιβολής του νόμου),
               
            
                  γ)
               
               
                  θα έχει ενσωματωμένη ευελιξία να παράγει πληροφορίες χρήσιμες για τη χάραξη πολιτικής, ασχέτως των ταχέως μεταβαλλόμενων απαιτήσεων πολιτικής,
               
            
                  δ)
               
               
                  θα αυξήσει σημαντικά την αποτελεσματικότητα των διεθνών οργανισμών και των ατόμων που ασχολούνται με την παρακολούθηση των όπλων με την παροχή ενός μηχανισμού ανταλλαγής πληροφοριών με συνεχώς διευρυνόμενο πεδίο.
               
            4.   Περιγραφή της δράσης
      
      4.1.   Έργο 1: Ενίσχυση του παγκόσμιου συστήματος διαχείρισης πληροφοριών και της ηλεκτρονικής πύλης χαρτογράφησης για τον εντοπισμό όπλων (iTrace)
      
      4.1.1.   Στόχος του έργου
      
      Το έργο θα βελτιώσει το λογισμικό iTrace, το οποίο ανέπτυξε αρχικά η CAR για το έργο το υλοποιούμενο δυνάμει των διατάξεων της απόφασης 2013/698/ΚΕΠΠΑ, και θα καταστήσει ακόμη πιο εύχρηστο το σύστημα. Οι βελτιώσεις περιλαμβάνουν: καλύτερη αναλυτική δεδομένων· ανάπτυξη 'σειράς λειτουργιών χρήστη' που θα παρέχει σε συγκεκριμένες ομάδες χρηστών σαφείς οδηγίες πώς να ωφεληθούν περισσότερο από τη χρήση του συστήματος· υψηλής ταχύτητας μεταφορά δεδομένων (καθώς και δορυφορική ροή)· αυτόματη ενημέρωση εγγράφων πολιτικής· μια κινητή εφαρμογή iTrace, η οποία θα λειτουργεί σε συσκευές iOS® και Android®· και τελειοποιήσεις της βάσης δεδομένων για να χωρά το ολοένα μεγαλύτερο φάσμα όπλων και εξαρτημάτων.
      4.1.2.   Δραστηριότητες του έργου
      
      Στο πλαίσιο του παρόντος έργου θα αναληφθούν οι ακόλουθες δραστηριότητες:
      
                  α)
               
               
                  Το σύστημα θα βελτιωθεί ώστε να επιτρέπει την εκπόνηση περίτεχνων πολυετών αναλύσεων για τις τάσεις της εμπορίας όπλων. Οι τελειοποιήσεις θα περιλαμβάνουν δυνατότητες αναζήτησης και απεικόνισης που θα επιτρέπουν στους χρήστες να ερευνούν πολυσύνθετες σχέσεις μεταξύ μεγάλων συνόλων δεδομένων.
               
            
                  β)
               
               
                  Ανάπτυξη σειράς λειτουργιών χρήστη που θα παρέχει επεξηγηματική διεπαφή μεταξύ της σελίδας εισόδου του iTrace και της δικτυακής πύλης καθεαυτής. Αυτή η σειρά θα έχει θεματική οργάνωση και θα προβάλλει μαγνητοσκοπημένες οδηγίες απευθυνόμενες σε συγκεκριμένες ομάδες χρηστών (π.χ. αρμόδιους για τη χάραξη πολιτικών ελέγχου όπλων ή υπαλλήλους που αδειοδοτούν εξαγωγές), θα παρουσιάζει συγκεκριμένες λειτουργίες του συστήματος (π.χ. παραγωγή στατιστικών για τις εκτροπές ή προσδιορισμό χαρακτηριστικών μιας χώρας), και θα παρέχει καθοδήγηση για τις προηγμένες αναζητήσεις και τη χρήση των δεδομένων. Η εν λόγω σειρά θα περιλαμβάνεται επίσης λειτουργία διαδραστικής βοήθειας με βάση συχνές ερωτήσεις.
               
            
                  γ)
               
               
                  Το σύστημα θα τροποποιηθεί για να επιτρέπει την άμεση ενημέρωση των ειδικών ανά χώρα πληροφοριών (συμπεριλαμβανομένων των εθνικών εκθέσεων, της νομοθεσίας και των μέσων ελέγχου των όπλων). Το σύστημα θα ανασύρει πληροφορίες, σε πραγματικό χρόνο, από μια σειρά υπαρχουσών βάσεων δεδομένων, πράγμα που θα επιτρέπει την ταχεία αναζήτηση και ανάκτηση των εγγράφων πολιτικής στην εφαρμογή για κινητά (βλέπε 4.1.2 (ε) κατωτέρω).
               
            
                  δ)
               
               
                  Το σύστημα θα πρέπει να αναδιαμορφωθεί ώστε να είναι δυνατή η μεταφορά δεδομένων MS Excel ® και άλλων εφαρμογών σε μορφή λογιστικών φύλλων μέσω ανερχόμενης δορυφορικής ζεύξης. Η εξέλιξη αυτή αναμένεται να πενταπλασιάσει την ταχύτητα εισαγωγής δεδομένων. Η συλλογή μεγάλου όγκου δεδομένων (ιδίως στο Ιράκ και τη Συρία) έχει καταστήσει την εξέλιξη αυτή επιτακτική ανάγκη.
               
            
                  ε)
               
               
                  Ανταποκρινόμενο στη ζήτηση των χρηστών, το έργο θα αναπτύξει μια στοιχειώδη μορφή του iTrace, το οποίο έχει σχεδιαστεί για να λειτουργεί σε συσκευές iOS ® και Android ®. Σκοπός της αίτησης θα είναι να εξασφαλιστεί η πρόσβαση των αρμόδιων χάραξης πολιτικών στη γεωχωρική χαρτογράφηση, στην παρακολούθηση των εκτροπών και στα χαρακτηριστικά των ανά χώρα εγγράφων του iTrace σε οποιαδήποτε πλατφόρμα και οποιοδήποτε φόρουμ.
               
            
                  στ)
               
               
                  Το σύστημα θα τροποποιηθεί για να χωρέσει νέες βάσεις δεδομένων, να αποτυπώσει το μεγαλύτερο δυνατό φάσμα όπλων, πυρομαχικών, εξαρτημάτων και στρατιωτικών οχημάτων που εντοπίστηκαν κατά τη διάρκεια των διευρυμένων επιχειρήσεων της CAR το διάστημα 2013-15.
               
            4.1.3.   Αποτελέσματα του έργου
      
      Το έργο:
      
                  α)
               
               
                  θα επιτρέπει στους επιγραμμικούς χρήστες να περιηγούνται συγκεκριμένη τοποθεσία, χώρα, περιοχή ή ήπειρο του κόσμου·
               
            
                  β)
               
               
                  θα εντοπίζει και θα εμφανίζει οπτικές αποδείξεις εκτροπής ή διακίνησης SALW και άλλων συμβατικών όπλων και πυρομαχικών στην εν λόγω τοποθεσία, χώρα, περιοχή ή ήπειρο·
               
            
                  γ)
               
               
                  θα αναπαριστά γραφικά (plot) ημερομηνίες μεταφοράς, παράνομες οδούς εφοδιασμού και διακινητές για οποιοδήποτε είδος (από τα χιλιάδες) των διακινούμενων SALW και άλλων συμβατικών όπλων και πυρομαχικών σε επιγραμμικό παγκόσμιο χάρτη·
               
            
                  δ)
               
               
                  θα ανακτά αυτομάτως παρόμοιες περιπτώσεις (SALW και άλλα συμβατικά όπλα ή πυρομαχικά του ιδίου τύπου, προερχόμενα από την ίδια χώρα κατασκευής ή σειρά παραγωγής) και θα αναπαριστά γραφικά τα είδη αυτά, και τις τοποθεσίες τους, σε επιγραμμικό παγκόσμιο χάρτη·
               
            
                  ε)
               
               
                  θα εντοπίζει και θα χαρτογραφεί συνδέσεις μεταξύ των ειδών των εκτρεπόμενων ή διακινούμενων SALW και άλλων συμβατικών όπλων και πυρομαχικών, ή των συμμετεχόντων στη διακίνηση διεθνώς·
               
            
                  στ)
               
               
                  θα παράγει εκθέσεις συνολικών δεδομένων (για παράδειγμα την κλίμακα εκτροπής σε δεδομένη χώρα ή την προέλευση των εκτρεπόμενων συμβατικών όπλων), οι οποίες θα καταφορτώνονται σε μορφή PDF·
               
            
                  ζ)
               
               
                  θα περιέχει, ανά χώρα και σε παγκόσμιο επίπεδο, την τεκμηρίωση που υπάρχει σχετικά με τις μεταφορές SALW και άλλων συμβατικών όπλων και πυρομαχικών η οποία έχει σημασία για τη χάραξη πολιτικής και περιλαμβάνει: εθνικές εκθέσεις για τις εξαγωγές όπλων, εκθέσεις ανά χώρα στο Μητρώο Συμβατικών Όπλων των ΗΕ και το Πρόγραμμα Δράσης των ΗΕ για το λαθρεμπόριο των SALW, το κείμενο σχετικών εθνικών, περιφερειακών και διεθνών πράξεων, και εξακριβωμένες εκθέσεις σχετικά με μεταφορές παράνομων SALW και άλλων συμβατικών όπλων και πυρομαχικών που έχουν εκπονηθεί από ομάδες των ΗΕ για την παρακολούθηση των κυρώσεων, οργανώσεις της κοινωνίας των πολιτών και τα διεθνή μέσα ενημέρωσης·
               
            
                  η)
               
               
                  θα παρέχει ροή δεδομένων συμβατή με το σύστημα iARMS της INTERPOL, επιτρέποντας στην INTERPOL να διασταυρώνει και να συγκρίνει τα όπλα που χρησιμοποιούνται για εγκλήματα τα οποία περιέχονται στο iARMS με τις πληροφορίες που παράγονται από το iTrace σχετικά με τα παράνομα όπλα·
               
            
                  θ)
               
               
                  θα παράγει στατιστικές για τις εκτροπές, οι οποίες θα βοηθούν τους ειδικούς στον τομέα του ελέγχου συμβατικών όπλων να εντοπίζουν τομείς προτεραιότητας για βελτίωση, παροχή συνδρομής και συνεργασία, και τις εθνικές αρχές έκδοσης αδειών για την εξαγωγή όπλων να αναγνωρίζουν συγκεκριμένους κινδύνους εκτροπής.
               
            4.1.4.   Δείκτες υλοποίησης του έργου
      
      Το έργο θα συνεχίσει να διατηρεί και να βελτιώνει ένα δωρεάν ηλεκτρονικό σύστημα χαρτογράφησης, ελεύθερης πρόσβασης και χωρίς περιορισμούς όσον αφορά τους ενδεχόμενους δικαιούχους.
      4.1.5.   Δικαιούχοι του έργου
      
      Το iTrace θα συνεχίσει να παρέχει ολοένα συνολικότερες πληροφορίες οι οποίες απευθύνονται ρητά, αλλά δεν περιορίζονται, σε: εθνικούς φορείς πολιτικής στον τομέα του ελέγχου των όπλων, υπηρεσίες έκδοσης αδειών εξαγωγής όπλων, περιφερειακούς και διεθνείς οργανισμούς (συμπεριλαμβανομένων ομάδων των ΗΕ για την παρακολούθηση των κυρώσεων, ειρηνευτικών αποστολών των ΗΕ, του UNODC, του UNODA και της INTERPOL), μη κυβερνητικούς ερευνητικούς οργανισμούς (συμπεριλαμβανομένων του Διεθνούς Κέντρου της Βόννης για τη Μετατροπή (Bonn International Centre for Conversion — BICC), της Ομάδας Ερευνών και Πληροφοριών για την Ειρήνη και την Ασφάλεια (Groupe de Recherche et d'Information sur la Paix et la Sécurité — GRIP), του Διεθνούς Ινστιτούτου Ερευνών της Στοκχόλμης για την Ειρήνη (Stockholm International Peace Research Institute — SIPRI) και της Επιθεώρησης Φορητών Όπλων (Small Arms Survey — SAS), οργανώσεις υπεράσπισης δικαιωμάτων (συμπεριλαμβανομένων της Διεθνούς Αμνηστίας και της Human Rights Watch (Παρατηρητήριο ανθρώπινων δικαιωμάτων) και τα διεθνή μέσα ενημέρωσης.
      4.2.   Έργο 2: Επιτόπια διεξαγωγή ερευνών για την περαιτέρω τροφοδότηση του συστήματος iTrace, σε πραγματικό χρόνο, με στοιχεία που τεκμηριώνουν την εκτροπή και διακίνηση SALW και άλλων συμβατικών όπλων και πυρομαχικών και άλλες χρήσιμες πληροφορίες.
      
      4.2.1.   Στόχος του έργου
      
      Στόχος του έργου είναι η επιτόπια διεξαγωγή έρευνας όσον αφορά την κυκλοφορία SALW και άλλων συμβατικών όπλων και πυρομαχικών σε περιοχές που πλήττονται από συγκρούσεις. Το έργο θα διευρύνει συνεχώς το γεωγραφικό του πεδίο και θα δίνει προτεραιότητα σε πολλές χώρες και που προκαλούν ιδιαίτερη ανησυχία στα κράτη μέλη της ΕΕ, μεταξύ των οποίων συγκαταλέγονται η Κεντροαφρικανική Δημοκρατία, το Ιράκ, η Λιβύη, το Μάλι, το Νότιο Σουδάν, η Σομαλία και η Συρία. Η σύναψη τυπικών συμφωνιών ανταλλαγής πληροφοριών με μια σειρά οργανώσεων, συμπεριλαμβανομένων αποστολών των ΗΕ, θα διευκολύνει το έργο, όπως και η επιλεκτική διαβίβαση τυπικών αιτημάτων ανίχνευσης προς εθνικές κυβερνήσεις.
      Επιπροσθέτως, το έργο θα συνεχίσει να διεξάγει δευτερογενή ανάλυση και επαλήθευση (συν τοις άλλοις μέσω επιτόπιων ερευνών) των υφισταμένων πληροφοριών για συγκεκριμένες μεταφορές, τις οποίες συλλέγουν οργανώσεις εκτός από την CAR για εισαγωγή τους στο σύστημα iTrace.
      4.2.2.   Δραστηριότητες του έργου
      
      Στο πλαίσιο του παρόντος έργου θα αναληφθούν οι ακόλουθες δραστηριότητες:
      
                  α)
               
               
                  η ανάπτυξη ειδικών στον τομέα των όπλων που διαθέτουν τα απαιτούμενα προσόντα για τη διεξαγωγή επιτόπιας ανάλυσης παράνομων SALW και άλλων συμβατικών όπλων, πυρομαχικών και συναφούς υλικού που έχουν ανακτηθεί από κράτη που πλήττουν ένοπλες συγκρούσεις·
               
            
                  β)
               
               
                  η ανάλυση, επανεξέταση και επαλήθευση αποδείξεων βάσει εγγράφων σχετικά με παράνομα SALW και άλλα παράνομα συμβατικά όπλα, πυρομαχικά και τους χρήστες τους, στα οποία περιλαμβάνονται, μεταξύ άλλων: φωτογραφίες όπλων, των συστατικών μερών τους και των εσωτερικών και εξωτερικών σημάνσεων, συσκευασία, συνδεδεμένα ναυτιλιακά έγγραφα και τα αποτελέσματα επιτόπιων ερευνών (χρήστες, προμηθευτές και οδοί διακίνησης)·
               
            
                  γ)
               
               
                  η επανεξέταση και η επαλήθευση επιπλέον πρόσφατων αποδεικτικών στοιχείων για σχετικές μεταφορές SALW και άλλων συμβατικών όπλων και πυρομαχικών τα οποία έχουν συλλεγεί από άλλες οργανώσεις εκτός από την CAR, συμπεριλαμβανομένων εκθέσεων από ομάδες των ΗΕ για την παρακολούθηση των κυρώσεων, οργανώσεις της κοινωνίας των πολιτών και τα διεθνή μέσα ενημέρωσης·
               
            
                  δ)
               
               
                  η εισαγωγή όλων των συλλεγέντων και επαληθευθέντων στοιχείων στο σύστημα διαχείρισης πληροφοριών iTrace και την οικεία ηλεκτρονική πύλη χαρτογράφησης·
               
            
                  ε)
               
               
                  ο εντοπισμός και η υποστήριξη τοπικών εταίρων ώστε να εξασφαλιστεί η σταθερή συλλογή δεδομένων προς υποστήριξη του συστήματος iTrace καθ'όλη τη διάρκεια της προτεινόμενης δράσης και πέραν αυτής·
               
            
                  στ)
               
               
                  η διαρκής σύνδεση με κυβερνήσεις κρατών μελών της ΕΕ για τον προκαθορισμό εθνικών σημείων επαφής, και η δημιουργία συντονιστικού μηχανισμού για τον ακριβή προσδιορισμό του πεδίου των ερευνών της CAR και τον περιορισμό ενδεχόμενων συγκρούσεων συμφερόντων, πριν από την έναρξη των ερευνών της.
               
            Το έργο θα υλοποιηθεί σταδιακά κατά την προβλεπόμενη διετή διάρκεια του έργου iTrace.
      4.2.3.   Αποτελέσματα του έργου
      
      Το έργο:
      
                  α)
               
               
                  θα τεκμηριώσει, in situ, τις υλικές αποδείξεις της εκτροπής ή διακίνησης συμβατικών όπλων και πυρομαχικών σε περιοχές που πλήττονται από συγκρούσεις·
               
            
                  β)
               
               
                  θα επαληθεύσει και θα αναπτύξει υποθέσεις παράνομης διακίνησης από στοιχεία συλλεγέντα από την CAR, από οργανώσεις που έχουν μόνιμες συμφωνίες ανταλλαγής πληροφοριών με την CAR και, ενδεχομένως, με άλλες οργανώσεις, ως προς την εκτροπή ή διακίνηση συμβατικών όπλων και πυρομαχικών σε όλες τις περιοχές·
               
            
                  γ)
               
               
                  θα παράσχει συγκεκριμένες οπτικές αποδείξεις εκτροπής ή διακίνησης συμβατικών όπλων και πυρομαχικών, συμπεριλαμβανομένων φωτογραφιών του υλικού, αριθμών σειράς, σφραγίδων εργοστασίου, κιβωτίων, καταλόγων συσκευασίας, ναυτιλιακών εγγράφων και πιστοποιητικών τελικού χρήστη,
               
            
                  δ)
               
               
                  θα παραγάγει εκθέσεις για παράνομες δραστηριότητες, συμπεριλαμβανομένων οδών διακίνησης και φορέων εμπλεκόμενων στην εκτροπή ή παράνομη μεταφορά, και αξιολογήσεις επιβαρυντικών παραγόντων (μεταξύ άλλων ατελέσφορη διαχείριση και ελλιπής ασφάλεια των αποθεμάτων και σκόπιμη, κρατικά συντονισμένη δημιουργία παράνομων δικτύων προμήθειας)·
               
            
                  ε)
               
               
                  θα εισαγάγει τα προαναφερόμενα στοιχεία στο σύστημα διαχείρισης πληροφοριών iTrace και στην οικεία πύλη χαρτογράφησης για ευρεία διάδοση.
               
            4.2.4.   Δείκτες υλοποίησης του έργου
      
      Ανάπτυξη έως και 30 επιτόπιων αποστολών (συμπεριλαμβανομένης εκτενούς ανάπτυξης εφόσον απαιτείται) καθ' όλη τη διετή περίοδο με σκοπό την παραγωγή στοιχείων προς εισαγωγή στο σύστημα iTrace και την οικεία πύλη.
      4.2.5.   Δικαιούχοι του έργου
      
      Βλέπε τμήμα 4.1.5 παραπάνω για τον πλήρη κατάλογο των δικαιούχων, ο οποίος είναι πανομοιότυπος για όλα τα έργα που απαριθμούνται στην παρούσα απόφαση.
      4.3.   Έργο 3: Προβολή στους ενδιαφερόμενους και διεθνής συντονισμός
      
      4.3.1.   Στόχος του έργου
      
      Στόχος του έργου είναι η προβολή των οφελών του συστήματος iTrace στους διεθνείς και εθνικούς φορείς χάραξης πολιτικής, τους ειδικούς στον έλεγχο συμβατικών όπλων και τις αρχές έκδοσης αδειών για την εξαγωγή όπλων Οι πρωτοβουλίες προβολής θα σχεδιαστούν επίσης με σκοπό τον μεγαλύτερο συντονισμό της ανταλλαγής πληροφοριών και την οικοδόμηση σταθερών σχέσεων συνεργασίας με άτομα και οργανώσεις ικανά να παράγουν πληροφορίες που μπορούν να εισαχθούν στο σύστημα iTrace,
      4.3.2.   Δραστηριότητες του έργου
      
      Στο πλαίσιο του παρόντος έργου θα αναληφθούν οι ακόλουθες δραστηριότητες:
      
                  α)
               
               
                  Διοργάνωση παρουσιάσεων από υπαλλήλους της CAR σε συναφή διεθνή συνέδρια με αντικείμενο την παράνομη εμπορία συμβατικών όπλων σε όλες της τις πτυχές. Σκοπός θα είναι η προβολή του iTrace, με ιδιαίτερη έμφαση 1) στα συγκεκριμένα του οφέλη όσον αφορά τη συμβολή στην παρακολούθηση της εφαρμογής του Προγράμματος Δράσης των ΗΕ, της ΣΕΟ και άλλων συναφών διεθνών πράξεων, 2) στη χρησιμότητά του για τον προσδιορισμό τομέων όπου απαιτούνται κατά προτεραιότητα διεθνής συνδρομή και συνεργασία, και 3) στη χρησιμότητά του ως μηχανισμού εκτίμησης κινδύνου για τις αρχές έκδοσης αδειών εξαγωγής όπλων.
               
            
                  β)
               
               
                  Διοργάνωση παρουσιάσεων από υπαλλήλους της CAR σε εθνικές κυβερνήσεις και επιχειρήσεις διατήρησης της ειρήνης. Σκοπός θα είναι η προβολή του iTrace σε αρμόδια τμήματα αποστολών, η ενθάρρυνση και εκπόνηση τυπικών συμφωνιών ανταλλαγής πληροφοριών ικανών να παράγουν πληροφορίες που μπορούν να εισαχθούν στο σύστημα iTrace, καθώς και η συνεπικούρηση των φορέων χάραξης πολιτικής για τον προσδιορισμό τομέων όπου απαιτούνται κατά προτεραιότητα διεθνής συνδρομή και συνεργασία.
               
            Το έργο θα υλοποιηθεί κατά την προβλεπόμενη διετή διάρκεια του έργου iTrace.
      4.3.3.   Αποτελέσματα του έργου
      
      Το έργο:
      
                  α)
               
               
                  θα καταδείξει τη χρησιμότητα του iTrace στους εθνικούς και διεθνείς φορείς χάραξης πολιτικής που εργάζονται για την υλοποίηση των συμφωνιών για τον έλεγχο των συμβατικών όπλων και της εξαγωγής όπλων (Πρόγραμμα Δράσης των ΗΕ, ΣΕΟ και άλλες συναφείς διεθνείς πράξεις) και για την αξιολόγηση της εφαρμογής τους·
               
            
                  β)
               
               
                  θα παράσχει χρήσιμες πληροφορίες οι οποίες θα διευκολύνουν τους φορείς χάραξης πολιτικής και τους ειδικούς στον έλεγχο των συμβατικών όπλων να εντοπίσουν τομείς όπου απαιτούνται κατά προτεραιότητα διεθνής συνδρομή και συνεργασία και να διαμορφώσουν αποτελεσματικές στρατηγικές κατά της διάδοσης των όπλων·
               
            
                  γ)
               
               
                  θα παράσχει στις αρχές έκδοσης αδειών για την εξαγωγή όπλων διεξοδικές πληροφορίες για το σύστημα iTrace και τη χρησιμότητά του όσον αφορά την εκτίμηση κινδύνου, επιπλέον της δυνατότητας ανατροφοδότησης και βελτίωσης του συστήματος που προσφέρει·
               
            
                  δ)
               
               
                  θα διευκολύνει την ανταλλαγή πληροφοριών μεταξύ των εθνικών κυβερνήσεων και των επιχειρήσεων διατήρησης της ειρήνης των ΗΕ, συμπεριλαμβανομένης της επεξεργασίας και ανάλυσης δεδομένων με χρησιμοποίηση του συστήματος iTrace.
               
            
                  ε)
               
               
                  θα οδηγήσει στην περαιτέρω δικτύωση μιας συνεχώς διευρυνόμενης ομάδας ειδικών στον τομέα του ελέγχου συμβατικών όπλων που συμμετέχουν στην διεξαγωγή ερευνών in situ όσον αφορά την εκτροπή και διακίνηση συμβατικών όπλων και πυρομαχικών,
               
            
                  στ)
               
               
                  θα ενισχύσει την ευαισθητοποίηση ως προς τη σημασία της ανίχνευσης των συμβατικών όπλων και πυρομαχικών ως μέσου συνδρομής για την παρακολούθηση της εφαρμογής του Προγράμματος Δράσης των ΗΕ, της ΣΕΟ και άλλων διεθνών και περιφερειακών πράξεων για τον έλεγχο των όπλων και της εξαγωγής τους.
               
            4.3.4.   Δείκτες υλοποίησης του έργου
      
      Έως και 12 συνέδρια ευαισθητοποίησης με συμμετοχή υπαλλήλων της CAR. Σε όλα τα συνέδρια θα γίνει παρουσίαση του συστήματος iTrace. Οι ημερήσιες διατάξεις και συνοπτικές περιγραφές των συνεδρίων θα περιληφθούν στην τελική έκθεση.
      4.3.5.   Δικαιούχοι του έργου
      
      Βλέπε τμήμα 4.1.5 παραπάνω για τον πλήρη κατάλογο των δικαιούχων, ο οποίος είναι πανομοιότυπος για όλα τα έργα που απαριθμούνται στην παρούσα απόφαση.
      4.4.   Έργο 4: Εκθέσεις πολιτικής iTrace
      
      4.4.1.   Στόχος του έργου
      
      Στο πλαίσιο του έργου θα συνταχθούν εκθέσεις για βασικά θέματα πολιτικής, βάσει των δεδομένων που θα έχουν παραχθεί από τις επιτόπιες έρευνες και θα έχουν παρουσιαστεί στο σύστημα iTrace. Σκοπός των εκθέσεων θα είναι η επισήμανση συγκεκριμένων τομέων που εμπνέουν ανησυχία διεθνώς, συμπεριλαμβανομένων των κυριότερων τάσεων στη παράνομη διακίνηση συμβατικών όπλων και πυρομαχικών, της περιφερειακής κατανομής των διακινούμενων όπλων και πυρομαχικών, και των τομέων που απαιτούν κατά προτεραιότητα την προσοχή της διεθνούς κοινότητας.
      4.4.2.   Δραστηριότητες του έργου
      
      Διεξοδική ανάλυση που οδηγεί στην εκπόνηση, επανεξέταση, επεξεργασία και δημοσίευση έως και δέκα εκθέσεων πολιτικής iTrace.
      4.4.3.   Αποτελέσματα του έργου
      
      Το έργο:
      
                  α)
               
               
                  θα οδηγήσει στη σύνταξη έως και δέκα εκθέσεων, εκ των οποίων κάθε μία θα πραγματεύεται χωριστά θέμα που προκαλεί ανησυχία στη διεθνή κοινότητα·
               
            
                  β)
               
               
                  θα εξασφαλίσει την κυκλοφορία των εκθέσεων πολιτικής iTrace σε όλα τα κράτη μέλη της ΕΕ·
               
            
                  γ)
               
               
                  θα επινοήσει στοχευμένη στρατηγική προβολής για την εξασφάλιση της μεγαλύτερης δυνατής κάλυψης διεθνώς·
               
            
                  δ)
               
               
                  θα εξασφαλίσει τη σταθερή προβολή της δράσης στα πεδία διαμόρφωσης της πολιτικής και στα διεθνή μέσα ενημέρωσης, μεταξύ άλλων με την παρουσίαση πληροφοριών για τα παράνομα όπλα οι οποίες έχουν επίκαιρο χαρακτήρα, την παροχή ανάλυσης χρήσιμης για τη χάραξη πολιτικής υπέρ των εν εξελίξει διαδικασιών ελέγχου των όπλων και τη σύνταξη εκθέσεων κατά τρόπο ώστε να προσελκύουν το μεγαλύτερο δυνατό ενδιαφέρον των διεθνών μέσων ενημέρωσης.
               
            4.4.4.   Δείκτες υλοποίησης του έργου
      
      Σύνταξη έως και δέκα επιγραμμικών εκθέσεων πολιτικής iTrace καθ' όλη τη διάρκεια της προτεινόμενης δράσης και κυκλοφορία τους σε παγκόσμιο επίπεδο.
      4.4.5.   Δικαιούχοι του έργου
      
      Βλέπε τμήμα 4.1.5 παραπάνω για τον πλήρη κατάλογο των δικαιούχων, ο οποίος είναι πανομοιότυπος για όλα τα έργα που απαριθμούνται στην παρούσα απόφαση.
      5.   Τοποθεσίες
      
      Η εκτέλεση του έργου 1 θα γίνει στο Ηνωμένο Βασίλειο. Στο πλαίσιο του έργου αυτού αναγνωρίζεται ότι τα απαιτούμενα αποτελέσματα των επιτόπιων ερευνών δεν μπορούν να αναπαραχθούν εξ αποστάσεως και για το έργο 2 θα χρειαστεί εκτενής επιτόπου ανάπτυξη ειδικών στον τομέα των συμβατικών όπλων σε περιοχές που πλήττονται από συγκρούσεις. Η ανάπτυξη των εν λόγω ειδικών θα αξιολογείται κατά περίπτωση, με γνώμονα την ασφάλεια, την πρόσβαση και την ύπαρξη πληροφοριών. Η εταιρεία CAR έχει ήδη επαφές ή έργα εν εξελίξει σε πολλές από τις οικείες χώρες. Το έργο 3 θα λάβει χώρα στο πλαίσιο διεθνών συνεδρίων και σε συντονισμό με εθνικές κυβερνήσεις και αρμόδιες οργανώσεις σε όλο τον κόσμο προκειμένου να εξασφαλισθεί η μεγαλύτερη δυνατή προβολή του έργου. Η εκτέλεση του έργου 4 θα γίνει στο Ηνωμένο Βασίλειο.
      6.   Διάρκεια
      
      Η συνολική διάρκεια των συνδυασμένων έργων υπολογίζεται σε 24 μήνες.
      7.   Εκτελεστικός φορέας και προβολή σε επίπεδο ΕΕ
      
      Η τεχνική εφαρμογή της παρούσας απόφασης ανατίθεται στην εταιρεία CAR, η οποία θα εκτελέσει τα καθήκοντά της υπό την ευθύνη του ΥΕ.
      Η CAR σχηματίστηκε από διευρυνόμενο δίκτυο ερευνητών στον τομέα των όπλων, με πρωτοποριακό ρόλο στον εντοπισμό και την επισήμανση συμβατικών όπλων και πυρομαχικών από το 2006. Η CAR εστιάζει στον εντοπισμό και την επισήμανση όπλων επιτόπου. Αυτή η προσέγγιση μελέτης της κάθε περίπτωσης χωριστά, και η τεχνική ικανότητα που χρειάζεται για την εφαρμογή της, έχει βασική σημασία για τη συνολική χαρτογράφηση της εκτροπής συμβατικών όπλων προς χώρες στις οποίες υπάρχουν συγκρούσεις, και εντός των χωρών αυτών, η οποία δεν παρακολουθείται αυτή τη στιγμή επαρκώς από τη διεθνή κοινότητα. Για την επίτευξη του σκοπού αυτού, η CAR αποστέλλει μικρές ομάδες ερευνητών, με δεκαετή ή μεγαλύτερη πείρα στον τομέα των όπλων, σε περιοχές συγκρούσεων για να εξετάσουν και να τεκμηριώσουν in situ την ύπαρξη παράνομων όπλων.
      Σύμφωνα με στοιχεία του Μαΐου 2013, η CAR τοποθέτησε προσωπικό επιτόπιων επιχειρήσεων σε 18 περιοχές συγκρούσεων, στήριξε άμεσα επτά ομάδες των ΗΕ για την παρακολούθηση των κυρώσεων, προέβη σε επίσημες συμφωνίες ανταλλαγής πληροφοριών με δύο αποστολές διατήρησης της ειρήνης των ΗΕ, και παρείχε τεχνική βοήθεια σε δύο αποστολές ΚΠΑΑ. Παρείχε επίσης τακτική τεχνική στήριξη σε επτά εθνικές κυβερνήσεις προκειμένου για τον εντοπισμό και την ανίχνευση όπλων. Η CAR παραμένει η μόνη οργάνωση, εκτός του συστήματος των ΗΕ, που ασχολείται αποκλειστικά με τον εντοπισμό και την ανίχνευση συμβατικών όπλων, πυρομαχικών και συναφούς υλικού επιτοπίως στα πλαίσια σημερινών ενόπλων συγκρούσεων.
      Στις 25 Νοεμβρίου 2013, η απόφαση 2013/698/ΚΕΠΠΑ ανέθεσε στην CAR να σχεδιάσει και να υλοποιήσει το iTrace. Το «iTrace» είναι ένας παγκόσμιος μηχανισμός αναφοράς για παράνομα φορητά όπλα και ελαφρύ οπλισμό και για άλλα παράνομα συμβατικά όπλα και πυρομαχικά. Στην πιλοτική του φάση I (iTrace), το έργο εστιάστηκε πρωτίστως στην τεκμηρίωση των παράνομων όπλων στην υποσαχάρια Αφρική, με πρόσθετο επίκεντρο τη Μέση Ανατολή (Ιράκ και Συρία), και στη φόρτωση των πορισμάτων στο σύστημα iTrace. Το πρόγραμμα έχει τεκμηριώσει έως τώρα περισσότερα από 200 000 αντικείμενα στα οποία συγκαταλέγονται όπλα, πυρομαχικά και συναφές υλικό και τα οποία κυκλοφορούν σε περιοχές που πλήττονται από συγκρούσεις.
      Η CAR λαμβάνει όλα τα απαραίτητα μέτρα προκειμένου να προβληθεί το γεγονός ότι η δράση έχει χρηματοδοτηθεί εξ ολοκλήρου από την Ευρωπαϊκή Ένωση. Τα μέτρα αυτά θα εφαρμοστούν σύμφωνα με το Εγχειρίδιο Επικοινωνίας και Προβολής για τις Εξωτερικές Δράσεις της Ευρωπαϊκής Ένωσης που έχει καταρτιστεί και δημοσιευτεί από την Ευρωπαϊκή Επιτροπή.
      Η CAR θα εξασφαλίσει έτσι την προβολή της συμβολής της Ένωσης με κατάλληλο σήμα και δημοσιότητα, αναδεικνύοντας το ρόλο της Ένωσης, μεριμνώντας για τη διαφάνεια των δράσεών της και ενισχύοντας την ευαισθητοποίηση όσον αφορά τους λόγους οι οποίοι οδήγησαν στην έκδοση της απόφασης, καθώς και τη στήριξη του προγράμματος από την Ένωση και τα αποτελέσματα αυτής της στήριξης. Το υλικό που θα παραχθεί από το έργο θα επιδεικνύει σε εμφανές σημείο τη σημαία της Ένωσης σύμφωνα με τις κατευθυντήριες γραμμές της Ένωσης για την ορθή χρήση και αναπαραγωγή της σημαίας.
      8.   Υποβολή εκθέσεων
      
      Η CAR θα εκπονεί τριμηνιαίες περιγραφικές εκθέσεις.
      
         (1)  Απόφαση 2013/698/ΚΕΠΠΑ του Συμβουλίου, της 25ης Νοεμβρίου 2013, για την υποστήριξη της δημιουργίας παγκόσμιου μηχανισμού αναφοράς για παράνομα φορητά όπλα και ελαφρύ οπλισμό, και για άλλα παράνομα συμβατικά όπλα και πυρομαχικά προκειμένου να μειωθεί ο σχετικός κίνδυνος λαθρεμπορίου (ΕΕ L 320 της 30.11.2013, σ. 34).